google/wiki40b huggingface dataset:
Lille

Historie

En legende setter tidspunktet for byens grunnlegging til 600-tallet, første kildeomtale er fra 1066. Navnet kommer fra insula or l'Isla som reflekterer det tidligere myrområde, der Lille var sannsynligvis en øy. Lille var i middelalderen hovedby i grevskapet Flandern som var et av de rikeste områder i Europa på grunn av sin produksjon av tekstiler. Området falt via arv til Burgund (1369) og på 1400-tallet hadde byen en befolkning på omtrent 25.000. Etter at den nordlige delen av Burgund falt til Habsburg (1477) ble Lille en del av de spanske Nederlandene. 
Kong Ludvig XIV av Frankrike førte noen erobringskriger, blant annet mot de spanske Nederlandene 1667–1668. I forløpet ble Lille beleiret og måtte kapitulere (25. september 1667). Spania måtte fratre området til Frankrike. Franskmennene sikret erobringen med en av datidens Europas største festninger i Lille. Den motsto ikke erobringsforsøk under den spanske arvefølgekrigen 1708, men i freden i Utrecht fikk Frankrike beholde Lille (1713). 
Under industrialiseringen var gruvedrift (kull) og fortsatt tekstilindustri viktig. Lille var den første franske byen som fikk en sosialistisk borgermester i 1896 (Gustave Delory). Under både første og andre verdenskrig kom byen under tysk okkupasjon.

Kultur

På grunn av tilhørigheten til Flandern var fransk og nederlandsk sidestilt og det franske og nederlandske navnet er like gamle. Byen ble fransk på 1700-tallet. Lille har et stort universitet overført fra Douai i 1808 og et av de viktigste kunstmuseer i Europa med flamske, nederlandske, franske og spanske mesterverk.
Lille var av EU erklært som europeisk kulturhovedstad sammen med den italienske byen Genova i 2004. Lille er hjemby til fotballaget Lille OSC. T-banen i Lille var verdens første førerløse t-bane, også kalt people mover.
Standardrepertoar

Standardrepertoar er en samling musikkstykker som representerer sin sjanger, og som musikere i sjangeren pleier være kjent med. Stykkene som et standardrepertoar består av, kalles gjerne «standardlåter».
Akkurat hvilke stykker som inngår i et visst standardrepertoar er ofte uklart, og begrepet er beskrivende snarere enn normativt.
Karl Vennbergs pris

Karl Vennbergs pris er en litteraturpris på SEK 100 000 (2007) som årlig blir utdelt av Samfundet De Nio. Prisen skal gå til ung lyriker, og ble innstiftet i februar 1996.
Nanne Storm

Liv og virke

Nanne Storm studerte ved Musikkonservatoriet i København. Hun var en av Agathe Backer-Grøndahls fremste elever og dessuten elev av Busoni i Berlin og Delaborde i Paris. Debuten som pianist kom i 1900 og hun konserterte senere blant annet i Paris og London. Storm ble i samtiden regnet blant Norges aller fremste pianister,. Nanne Storm hadde en lang karrière som klaverpedagog i hovedstaden. Hun var sterkt engasjert i norske musikkskolelæreres økonomiske vilkår og sosiale stilling, blant annet som leder («formann») i Oslo Musikklærerforening.
Storm engasjerte seg i den offentlige diskusjon om musikernes vilkår. Da tyske musikere i 1920-årene søkte til Norge, fikk de en blandet mottakelse. Blant de mest kritiske var komponisten Per Reidarson som talte om «fremmedinvasjon». Hans kollega Christian Sinding som selv var tysk utdannet, ville derimot ikke stenge mot impulser utenfra. Sinding ønsket etter eget utsagn ikke å sitte igjen med bare «rosemalingen og bukserumpen», og anså motstanden som «en gjensidig assuranceforening til beskyttelse av middelmaadigheter». Nanne Storm var også skeptisk, men klandret ikke utlendingene. Hun fremholdt at skepsisen ikke gjaldt fremmedhat, men «frykten forat faa reducert de for livsopholdet nødvændige indtekter».
Da Cæciliaforeningen i 1930 arrangerte sin andre Bachfest, tilhørte Nanne Storm innbyderkollegiet. Hun skrev en biografi over sangerinnen Elisa Wiborg (1862-1938). 
Nanne Storm levde sine siste år i Lofthus i Hardanger, og ble 19. mars 1953 begravet fra Ullensvang kirke. For sin innsats for norsk musikkliv mottok Nanne Storm Kongens fortjenstmedalje i gull. Hun var datter av losoldermann og ordfører Oscar Storm (1838–1915), og med det niese av professorene Johan Storm og Gustav Storm, og barnebarn av sogneprest og ordfører Ole Johan Storm (1806–50).
Mildrid

Etymologi

Mildrid er en nyere form av Mildríðr, som var den norrøne formen av det gammelengelske navnet Mildþryð. Navnet er sammensatt av gammelengelske mild, «mild», og anglosaksiske þrýð, «styrke».
Boksing under Stillehavslekene 1966

Boksing under Stillehavslekene  1966. Boksing var en av flere sporter som var med i de andre Stillehavslekene som ble arrangert i Nouméa i Ny-Caledonia i perioden 8. til 18. desember 1966. Det var andre gangen som boksing var med på programmet i stillehavslekene. Det ble konkurrert i ti vektklasser, kun for menn. Fiji ble beste nasjon med fire gullmedaljer.
Evangeliesalen Ås

Evangeliesalen Ås er en kristen frikirkelig menighet på Ås, i Akershus. Menigheten er tilsluttet den norske pinsebevegelsen. Evangeliesalen Ås ble stiftet i 1935. 
Menigheten har 68 medlemmer, medregnet tilhørige, det vil si barn av døpte medlemmer.  For ungdom i konfirmasjonsalder tilbyr menigheten den frikirkelige konfirmantundervisningen Tentro.

Misjon

Evangeliesalen Ås er engasjert i misjonsarbeid og støtter norsk pinsemisjons arbeid i Ukraina og Filadelfias hjemmemisjon. I 2007 var menighetens misjonsregnskap på 24 919,- kr.
Skeiða- og Gnúpverjahreppur

Geografi

Geografisk sett er kommunen lang og smal med mye ubebygd høyfjell. Deler av isbreen Hofsjökull tilhører Skeiða- og Gnúpverjahreppur. Þjórsá danner østre kommunegrensen mens Stóra-Laxá skiller kommunen fra Hrunamannhreppur og Hvítá skiller den fra Bláskógabyggð. Øvrige nabokommuner er Flóahreppur og Grímsnes- og Grafningshreppur i Árnessýsla og Ásahreppur og Rangárþing ytra i Rangárvallasýsla.

Næringsveier

Landbruk, turisme og vannkraft er de viktigste næringsveiene og inntektskildene i kommunen.

Landbruk

I Skeiða- og Gnúpverjahreppur er små- og storfeavl viktig. Kommunen har mye melkeproduksjon samt store områder på høyfjellet som brukes som sommerbeite for sau.

Turisme

Kjente turistattraksjoner er blant annet Háifoss, Stöng, Hjálparfoss, Gjáin og Þjórsárdalur.

Vannkraftverk

Innen kommunegrensene ligger to vannkraftverk, Búrfellsvirkjun (270 MW) og Sultartangavirkjun (120 MW), og fire andre er planlagt; Holtavirkjun (53 MW), Hvammsvirkjun (82 MW), Urriðafossvirkjun (130 MW) og Búðarhálsvirkjun (80 MW).
Eriocrania sangii

Utseende

En liten (vingespenn 9–15 mm), purpurfarget møll med lyse flekker. Den kan kjennes på bakvingens avlange, hårlignende skjell, men arten kan ikke sikkert skilles fra Eriocrania semipurpurella på ytre utseende alene. Antennene er mørke og litt over halvparten så lange som forvingen. Hodet og forkroppen er kledt med mørkt brungrå, oppstående, hårlignende skjell. Forvingen er mer eller mindre purpurfarget, noen ganger blålig, ved en lys flekk ved bakkanten litt utenfor midten. Den kan ha et nettmønster dannet av lyse skjell hos hannen. Bakvingen er tynt skjellkledt, og skjellene i de innerste fire femdelene av vingen er smale og hårlignende. Larven er grønnlig grå med brun hodekapsel og noen uregelmessige, lyse flekker på forkroppen.

Levevis

Som de fleste andre purpurmøll er denne arten knyttet til bjørk (Betula spp.). de voksne sommerfuglene flyr fra midten av april til slutten av mai, noe senere lengst i nord. de legger egg på bladspissene når bjørkas bladknopper springer ut. Larven utvikler seg i en flekk-mine i mai–juni.

Utbredelse

Den er utbredt over nordlige, vestlige og østlige Europa. I Norge finnes den nord til Nordland. Den totale utbredelsen er noe usikker da arten er så lett å forveksle med Eriocrania semipurpurella.
Parvomay Neck

Parvomay Neck er et 5 km langt og 1,55 til 3,5 km bredt isdekket eide mellom Discovery Bay i nordøst og Shopski Cove og Yankee Harbour i sørvest, mellom de nordvestlige og sørøstlige deler av Greenwich Island i Sør-Shetlandsøyene i Antarktis.
Fjellet er kalt opp etter byen Parvomay sør i Bulgaria.
Fylkesvei 243 (Hordaland)

Fylkesvei 243 (Fv243) i Hordaland gikk mellom Salhus og Tellevik i Bergen kommune. Veien var 1,8 km lang.
2019 ble veien del av fylkesvei 5300.
Hjørring Brass Band

Hjørring Brass Band (tidl. Hjørring Blæseorkerster) er et brassband med base i Hjørring, Danmark.
Korpset ble etablert i 1945. Brassbandet har vunnet en rekke brassbandkonkurranser; deriblant det nasjonale danske mesterskapet. Brassbandet har representert Danmark noen ganger i europamesterskapet for brassband.
Ferjesambandet Halsa–Kanestraum

Halsa–Kanestraum er et ferjesamband over Halsafjorden mellom Halsa og Kanestraum på Europavei 39 i Møre og Romsdal. Overfartstiden er ca 20 minutter og lengden er 5,4 kilometer (2,9 nmi). Sambandet trafikkeres av de to ferjene MF «Rauma» og MF «Romsdal» fra rederiet Fjord1. Sambandet er det 15. mest trafikkerte i Norge og hadde i 2014 et gjennomsnitt på 1110 kjørtøyer i døgnet.
En bru på 2-3 km over Halsafjorden planlegges for vei E39. Dybden er omtrent 490 meter, så et tårn på flytende fundament planlegges.

Historikk

Etter spede forsøk på ferjetrafikk oppunder Annen verdenskrig, så ble det fra begynnelsen av 1960-årene regularitet på forbindelsen mellom Halsa og Kanestraum. En viktig forutsetning var etableringen av kystriksveien mellom Trondheim og Kristiansund, den senere Europavei 39.
Efe Ambrose

Landslaget

Ambrose deltok i den nigerianske fotballtroppen under Sommer-OL 2008 i Beijing, hvor han var med å ta sølvmedalje etter finaletap mot Argentina.
Han ble tatt ut til Fotball-VM 2014 i Brasil .
Palmehuset i Łódź

Palmehuset i Łódź (polsk Palmiarnia Łódzka) er et av Europas mest moderne palmehus og en av de mest interessante bygninger i Łódź. Palmehuset er omringet av Park Źródliska som er skrevet inn i severdighetsregisteret.
Palmehuset ble åpnet for besøkende i 1956, og har arvet plantesamlinger – især palmer – fra oransjeriene til fabrikanter og tsarembetsmenn fra byen. Det inneholder om lag 4500 planter fordelt på 1100 grupper fra 65 botaniske familier. Den unike palmesamlingen er nært knyttet til Łódź’ historie.

Historie

Sammen med den voldsomme industriutviklingen i andre halvdel av 1800-tallet i Łódź ble det reist mange palasser med tilhørende hager ved siden av tekstilfabrikkene. Hagene hadde gjerne samlinger av sjeldne drivhusplanter. Den økonomiske krisen på 1920-tallet førte imidlertid til at oransjeriene ble nedlagt, og plantene ble overført til byens glasshytter. Det samme skjedde med plantesamlingene som ble etterlatt av flyktende tsarembetsmenn under første verdenskrig. 
Med tidens løp ble glasshyttene for små for plantene. Derfor bestemte man seg i 1955 for å adaptere den tidligere kantinen i Park Źródliska for å romme hele samlingen. Taket ble oppreist og de høyeste plantene ble senket ned i grunnjorden. I 1956 ble det nye palmehuset gjort tilgjengelig for besøkende. 
Den neste moderniseringen og oppreisningen av taket fant sted i 1970, siden den gamle takhøyden var for liten for de voksende plantene. Den siste restaureringen ble realisert i årene 1999–2003. De gamle veggene ble omkranset av en konstruksjon i stål og glass, og bygningen fikk Polens første ytre, integrerte oppvarmingsvegg (der veggene er integrert med oppvarmingssystemet og varmt vann renner i vindusrammene). Først etter å ha fullført denne moderniseringen ble den gamle bygningen revet.
Den nye bygningen har skapt optimale forhold for plantene, men er også i stor grad blitt mer besøkervennlig. Inne i bygningen finnes alleer, småbukter med benker, vannhager, en bekk samt en grotte bygd av vulkansk tuf. Her ligger også en didaktisk sal for studieformål, kafé med utsikt over middelhavssamlingen, akvarier samt en blomsterhandel med eksotiske planter.

Didaktisk hage

I september 2006 ble en didaktisk hage åpnet for besøkende ved siden av palmehuset. Hagen minner om engelske hager og har et areal på 3500 m³. Her kan man blant annet beundre sequoiaer, metasequoiaer, tempeltrær, røsslyng, alperoser, sjeldne typer furu og gran, lyng, asaleaer, ericaer, duetrær og japanseder.      
Den didaktiske hagen ble anlagt i Park Źródliska på 1920-tallet. Til å begynne med var den eid av edukasjonsmagistraten og senere av Universitetet i Łódź. I 2005 ble den overgitt til Den botaniske hage i Łódź. Under restaureringen ble nye alleer anlagt, og hagen fikk en fontene, altan og nye lanterner.
Norrlands litteraturpris

Norrlands litteraturpris (tidligere Rörlingstipendiet) er en svensk litteraturpris på SEK 10 000 som deles ut av Norrländska litteratursällskapet/Författarcentrum Norr (tidigere Norrländska författarsällskapet). Prisen ble innstiftet i 1973 til minne om forfatteren Arnold Rörling og skal deles ut til «et lovende forfatterskap med norrländsk tilknytning».
Fra og med 2008 har prisen hatt navnet Norrlands litteraturpris.
Ahi'ezer

Ahi'ezer (hebraisk skrift אֲחִיעֶזֶר) er en religiøs moshav sentralt i Israel. Den ligger nær Lod og tilhører Loddalen regionale kommune. I 2012 hadde han et folketall på 1 &innså;850.
Landsbyen ble grunnlagt den 27. juni 1950 av immigranter fra Al Bayda' i Jemen og fikk navn etter den bibelske personen Ahiezer, som var høvding for Dan-stammet i området (Fjerde mosebok 1:12; 10:25).
Moshaven ble grunnlagt på jordbruksområdet til den palestinske landsbyen Al-Safiriyya.
Bombeangrepet i Bangkok 2015

Bakgrunn

I begynnelsen av februar 2015 ble to mennesker skadet da to bomber eksploderte ved kjøpesenteret Siam Paragon. I april samme år ble sju mennesker skadet da en bilbombe eksploderte i Ko Samui.

Angrepene

17. august 2015, klokken 11:55 (UTC), eksploderte en bombe ved Erawan-helligdommen, nær det travle Ratchaprasong-krysset i sentrum av Bangkok. Det thailandske politiet uttalte at 3 kg TNT hadde blitt plassert i et rør under en benk, og at en elektronisk anordning man mistenker å være forbundet med angrepet hadde blitt funnet 30 meter fra åstedet.
Ingen har så langt (per 18. august 2015) tatt på seg ansvaret for angrepene. Man tror at angrepene var rettet mot Thailands turisme og økonomi.

Det andre angrepet

I et annet angrep i Bangkok ble det 18. august kastet et eksplosiv fra en båt rett etter kl 13:00 (UTC+07.00). Ingen ble imidlertid skadet. Eksplosivet, muligens en granat, så ut til å ha blitt kastet i retning den travle Sathon-bryggen, men landet i vannet hvor det eksploderte uten å gjøre noen skade. «Hvis det ikke hadde falt i vannet, ville det garantert ført til skader,» uttalte distriktets politisjef.

Mistenkte

Etterforskere har uttalt at de er sikre på at en mann som ble fanget opp av et overvåkningskamera står bak det første angrepet. Overvåkningsbildene viste en mann i shorts og gul T-skjorte som tok av seg en ryggsekk mens han satt på en benk. Mannen forlot så stedet uten ryggsekken. En av politiets teorier er at mannen er en del av den kinesiske uighur-minoriteten. Politiet har også opplyst om at de ser etter andre mistenkte, da et slikt angrep som regel ikke gjennomføres av bare én person.

Reaksjoner

Thailands statsminister Prayut Chan-o-cha kalte angrepet «det verste angrepet mot Thailand noensinne,» og uttalte videre at «det har tidligere vært mindre bomber og litt bråk, men denne gangen har de angrepet uskyldige. De ønsker å ødelegge vår økonomi og turisme.»
23 land gikk ut og advarte mot å reise til Thailand i etterkant av angrepene.
Phylloxeridae

Utseende

Små, gjerne blekt fargede bladlus. De vingede formene (alatae) har store, skjøre vinger. De mangler "rørene" oppe på bakkroppen som de fleste bladlus har.

Levevis

Gruppen Phylloxerini lever for det meste på eik (Quercus spp.) og hikkori (Carya spp.), dessuten omfatter denne gruppen vinlusen, som lever på vinranker. Phylloxerinini lever på busker i vierfamilien (Salicaceae). Bare få av artene i Phylloxeridae veksler mellom ulike verter.

Skadedyr

Særlig én art fra denne familien har utmerket seg som et økonomisk veldig viktig skadedyr. Den ca. 1 mm lange arten vinlus, Viteus vitifoliae stammer opprinnelig fra det østlige Nord-Amerika, der den lever på røttene og bladene av ulike viltvoksende vin-arter (Vitis spp.). Disse er forholdsvis resistente mot arten, men det viser seg at den europeiske vindruen (Vitis vinifera) er svært utsatt for angrep. Nymfenes angrep på røttene kan, sammen med sekundære soppangrep, føre til at røttene blir effektivt ringbarket og vinstokkene dør. D. vitifolii ble ved et uhell innført fra Nord-Amerika til Europa på 1860-tallet, og på slutten av 1800-tallet truet den med å rasere europeisk vindyrking fullstendig. Man lykkedes i stor grad i å stoppe ødeleggelsene ved å utvikle resistente vinstokker, dels gjennom krysning med nordamerikanske arter. Enkelte vinkjennere hevder at dette førte til at kvaliteten på europeisk vin sank merkbart.
Sabotalerke

Utbredelse

Den forekommer i Angola, Botswana, Mosambik, Namibia, Swaziland, Sør-Afrika og Zimbabwe.
Tahmuras

Tahmuras eller Tahmures (Persian: طهمورث‎) fra avestisk Taxma Urupa, er den tredje shah av verden ifølge verket Shāhnāme av Ferdowsi.
Han etterfulgte sin far Hushang Pishdād. Han sies å ha vært grunnleggeren av Merv.
Kenneth Hugdahl

Priser og utmerkelser

NAVF forskerpris i 1988, Swedish Neuropsychological Society Award i 2006, Helse-Vests Forskningspris i 2006. Han er æresdoktor ved Åbo universitet, 2009 og ble i samme år tildelt Det europeiske forskningsråds Advanced Grant Award, som er en av de gjeveste utmerkelser en kan få innenfor EU sine forskningsprogrammer. I 2014 ble han tildelt Norges forskningsråds pris for fremragende forskning («årets møbius»)
Macula (planetærgeologi)

Macula er det latinske ordet for 'flekk'. Det brukes innen planetologien for å henvise til uvanlig mørke områder på overflaten av en planet eller måne. De kan blant annet ses på de isete overflatene av jupitermånen Europa og neptunmånen Triton. Begrepet ble tatt i bruk innen planetologien da høyoppløste bilder av Europa avslørte uvanlig mørke flekker.
Glomibidion

Utseende

En middelsstor, slank, blank, gulbrun trebukk med to par gule flekker på dekkvingene. Antennene er tynne og noe lengre enn kroppen, det tredje leddet kraftig spoleformet fortykket. Pronotum er mye lengre enn bredt, sylindrisk. Dekkvingene er jevnbrede og ender i en liten tann, svært blanke med spredte, korte hår. Beina er middels lange med litt fortykkede lår.

Utbredelse

Arten er utbredt i Brasil (Mato Grosso).
Prosopocoilus (Metopodontus) astacoides

Utseende

En stor (hannene 25-90 millimeter), noe bred, matt rødbrun hjortebille, forkroppen gjerne noe mørkere. Hannen har lange kjever, disse er ganske rette med spredte tenner i den ytre delen, gjerne med en litt større tann omtrent i midten. Små hanner har enkle kjever som er sagtakkede i hele lengden. Hodet er litt lengre enn bredt, i pannen rundet innsvinget med et kort, bredt, todelt framspring i midten og en markert midtfure. Antennene har en tre- eller fire-leddet vifte. Pronotum er betydelig bredere enn langt. Dekkvingene er glatte og nokså blanke. Beina er svarte med røde lår. Hunnen er mye mindre enn hannen, uten forstørrede kjever, kroppsformen bredere, tett og kraftig punktert.

Levevis

Larvene utvikler seg i råtne trestammer. Utviklingen tar trolig ett år. De voksne billene drikker gjerne sevje fra trær.

Utbredelse

Arten er vidt utbredt fra India i vest til Java i øst, nord til Mongolia.
UNIX versjon 7

UNIX versjon 7, også kalt Seventh Edition Unix eller bare V7, var den syvende versjonen av operativsystemet Unix som ble utviklet av Bell Laboratories. UNIX versjon 7 ble lansert i 1979. I likhet med sin forgjenger UNIX versjon 6, var den utviklet for minidatamaskinen PDP-11 fra Digital Equipment Corporation.
V7 var den første virkelig portable utgaven av UNIX, og ble portert til en rekke 16-bits plattformer, både minimaskiner og mikroprossesor-baserte systemer. California-selskapet UniSoft utviklet en utgave for Motorola 68010, som ble basis for den første arbeidsstasjonen fra Sun Microsystems. Første generasjon av Microsofts Xenix (versjon 1.0 til 2.1) var V7-basert, Venix 2.x likeså – begge for Intel 8086. Xenix ble raskt utvidet til også å dekke Motorola 68000 og Zilog Z8000. Selskapet Onyx utviklet en versjon for Zilog Z8000. Historisk viktigst var Bell Labs egen portering av V7 til Digitals 32-biters VAX-arkitektur, som fikk navnet UNIX/32V og ble startpunkt for BSD 3 og senere 32-biters UNIX-distribusjoner fra Berkeley (BSD 4.x).
UNIX versjon 7 tilhører gruppen som ofte kalles forsknings-Unix fordi de kom fra forskningsmiljøet på Bell Laboratories. V7 ble den siste i denne gruppen før AT&T, moderselskapet til Bell Labs, startet kommersialiseringen av Unix tidlig i 1980-årene, med UNIX System III som første kommersielle utgave.
For mange som var aktive i utviklingsmiljøene rundt UNIX i 1970- og 1980-årene, representerte V7 «det siste ekte UNIX».
Oslo Turnforening

Oslo Turnforening ble stiftet i 1855 som Christiania Turnforening og er den eldste idrettsforeningen i Norge. Etter 1909 har foreningen også hatt utøvere i andre idretter; Christiania Turnforenings Idrætsparti ble opprettet for å gi medlemmene tilbud innen friidrett, boksing og svømming. Av de mer kjente medlemmene i Oslo Turnforening kan nevnes bokseren Pete Sanstøl og turnerne Unni Holmen og Agneta Ergle.
Det var den østerrikske bokbinderen Joseph Stockinger som tok initiativ til oppstartingen av foreningen. Han kom til Oslo i 1854 og tok seg arbeid i et bokbinderi og året etterpå var han initiativtaker da turnforeningen ble stiftet. 
Turnforeningen åpnet sin første turnhall i 1857. I 1901 åpnet Oslo Turnhall i St. Olavs gate i Oslo sentrum. Den ble totalskadd av brann i 1988, men nye lokaler gjenåpnet i 1994 bak den gamle fasaden. Foreningen eier også Haslehallen på Hasle som ble åpnet i 1999. Medlemstallet i 2011 er om lag 5500, fordelt på apparatturn, troppsturn, samt barne- og ungdomsgruppe og gym- og mosjonsgruppe.
Karkamişdemningen

Karkamışdemningen er en betongdemning for irrigasjon og energiproduksjon i Tyrkia. Den er anlagt på elven Eufrat om lag 4,5 kilometer ovenfor grensen til Syria. Byggingen foregikk fra til 1996. Den er litt over 62 meter høy. Installert vannkrafteffekt er ca. 180 MW, og midlere produksjon pr. år vil være ca. 650 MWh.
Det er 5 demninger på Eufrat i Tyrkia. I rekkefølge ovenfra er de: Kebandemningen (1330 MW), Karakayademningen (1800 MW), Atatürkdemningen (2400 MW), Birecikdemningen (670 MW) og Karkamişdemningen (180 MW).
Den statlige kommisjon for etniske anliggender

Den statlige kommisjon for etniske anliggender (kinesisk: 国家民族事务委员会, pinyin: Guójiā Mínzú Shìwù Wěiyuánhuì) i Folkerepublikken Kina er et regjeringsorgan som er ansvarlig for relasjonene mellom den kinesiske regjering og Kinas etniske minoriteter.
Den er understilt Folkerepublikken Kinas Statsråd.
Sørøstasiatisk mesterskap i triatlon 2018

Sørøstasiatisk mesterskap i triatlon 2018 ble arrangert 17. juni 2018 i Subic Bay på Filippinene. 
Grunnet været ble mesterskapet avholdt som duatlon, med 2,5 km løping, 19,3 km sykling og 5 km løping.
Mossemarka

Mossemarka er et naturområde utenfor Moss i Østfold. Området brukes særlig til turer og rekreasjon, for eksempel på ski med utgangspunkt i Skihytta eller ridende fra Stallhuset, som ligger like ved huset til OK Moss.
Linesfjorden

Linesfjorden er en fjord i Åfjord kommune i Trøndelag. Fjorden strekker seg 15 kilometer nordover på sør- og østsiden av Linesøya, som den er oppkalt etter, til Stokkøya.
Fjorden starter i sør mellom Løkholman i vest og Lauvøya i øst. På østsiden av fjorden ligger Tårnes med Skråfjorden på den andre siden av neset. Ratvika er en liten grend på neset litt lenger nord i fjorden. Ennå lengre nord ligger tre små fjordarmer på etter hverandre. Den sørligste er Paulen, så kommer Herfjorden og til slutt Vikafjorden. 
Sør for Linesøya grenser Linesfjorden til en rekke holmer og småøyer i vest. Den største av disse er Ståløya. Nord i fjorden ligger Stokksund, og fra der går det en vei over Purkholmen og Kjerkholmen til Stokkøya ved Stokkneset. Der ligger bygda Harsvika på sørsiden av øya. Fra Kjeholmen gikk det tidligere ferje over fjorden til Linesøya. 
Mellom Linesøya og Stokkøya ligger sundet Lina, som går nordover til Flesafjorden.
Fylkesvei 56 og fylkesvei 723 går langs deler av østsiden av fjorden.